România a pierdut în ultima lună peste 4.200 de pensionari. Care este pensia medie
Un număr de 4.748.274 de pensionari era înregistrat în aprilie 2024 în România, cu 4.274 persoane mai puţine comparativ cu luna precedentă, iar pensia medie a fost de 2.248 de lei, conform datelor centralizate de Casa Naţională de Pensii Publice (CNPP).
Valoarea totală a drepturilor de pensie cuvenite s-a ridicat la aproape 10,676 miliarde lei.
Din totalul pensionarilor, 632.361 aveau perioade lucrate în agricultură, pensia medie fiind de 636 de lei.
Potrivit statisticilor CNPP, din totalul pensionarilor din sistemul public de pensii, numărul celor care s-au pensionat la limita de vârstă era de 3.810.022 de persoane, dintre care 2.187.782 femei, în timp ce pensia medie se situa la 2.506 de lei.
Câte pensii de urmaș sunt
Pensie anticipată au primit, în aprilie 2024, un număr de 4.955 de persoane (3.164 de lei pensie medie), pensie anticipată parţială 88.382 de persoane (2.302 de lei pensia medie) şi pensie de invaliditate 393.804 de persoane (pensie medie de 958 lei), dintre care 45.015 de persoane pentru gradul I de invaliditate (828 lei, pensie medie).
În aceeaşi lună, pensia de urmaş s-a acordat unui număr de 450.994 persoane (1.177 lei pensia medie), în timp ce ajutor social au primit 68 de pensionari (530 de lei, în medie).